“เพื่อไทย” วุ่น! “สมพงษ์” ลาออก หน.พรรรค เปิดทางล้างไพ่-ถกเลือก กก.บห. ชุดใหม่ พรุ่งนี้
"เพื่อไทย" วุ่น! "สมพงษ์ อมรวิวัฒน์" ลาออก หน.พรรรค เปิดทางปรับโครงสร้างบริหารใหม่ ด้านรักษาการหน.พรรค นัดถกวันเลือกตั้งกรรมการบริหารชุดใหม่ 28 ก.ย.นี้
"เพื่อไทย" วุ่น! "สมพงษ์ อมรวิวัฒน์" ลาออก หน.พรรรค เปิดทางปรับโครงสร้างบริหารใหม่ ด้านรักษาการหน.พรรค นัดถกวันเลือกตั้งกรรมการบริหารชุดใหม่ 28 ก.ย.นี้
27 ก.ย. 2563

ผู้สื่อข่าวรายงานว่า ภายหลังจากที่คุณหญิงสุดารัตน์ เกยุราพันธุ์ ประกาศลาออกจากประธานยุทธศาสตร์พรรคไปเมื่อคืนวันก่อน (25 ก.ย.63)​
ช่วงเย็นวานนี้ (26 ก.ย.)​ นายสมพงษ์ อมรวิวัฒน์ หัวหน้าพรรคเพื่อไทย (พท.) ได้ประกาศลาออกจากตำแหน่งหัวหน้าพรรค เพื่อให้กรรมการบริหารพรรค (กก.บห.) ชุดปัจจุบันสิ้นสภาพ โดยระหว่างนี้นายสมพงษ์ได้เซ็นคำสั่งตั้งนายชูศักดิ์ ศิรินิล รองหัวหน้าพรรครักษาการแทน
จากนั้นวันที่ 28 ก.ย. จะมีการเรียกประชุมคณะกรรมการบริหารพรรคชุดรักษาการเพื่อกำหนดวันประชุมใหญ่พรรค ให้มีการเลือกตั้งคณะกรรมการบริหารพรรคชุดใหม่ขึ้นมาทำหน้าที่
ด้านนายชูศักดิ์ ศิรินิล รักษาการหัวหน้าพรรคเพื่อไทย กล่าวว่า โดยที่นายสมพงษ์ อมรวิวัฒน์ ได้ลาออกจากตำแหน่งหัวหน้าพรรคเพื่อไทยแล้ว เป็นเหตุให้คณะกรรมการบริหารพรรคทั้งคณะพ้นจากตำแหน่ง และจะต้องมีการเลือกตั้งคณะกรรมการบริหารพรรคชุดใหม่ ตนในฐานะผู้รักษาการหัวหน้าพรรค จึงขอเรียกประชุมรักษาการคณะกรรมการบริหารพรรค เพื่อกำหนดให้มีการเรียกประชุมใหญ่วิสามัญในการเลือกคณะกรรมการบริหารพรรคชุดใหม่
โดยจะมีการประชุมรักษาการคณะกรรมการบริหารพรรค ในวันจันทร์ที่ 28 ก.ย.63 เวลา 10.00 น. ณ ที่ทำการพรรคเพื่อไทย ถนนเพชรบุรีตัดใหม่
